মহাকাশে মাত্র ১১ মিনিটের সফর, শুরু হল আমেরিকায়, খরচ কত?

ওয়েব ডেস্ক: শুরু হয়ে গেল মহাকাশের ঝটিকা সফরের (Space Tour)। সম্প্রতি বিশ্বের অন্যতম ধনকুবের তথা অ্যামাজনের প্রতিষ্ঠাতা জেফ বেজোসের (Jezz Bazos) মহাকাশ সংস্থা ‘ব্লু অরিজিন’ (Blue Origin) ছয় মহিলাকে নিয়ে এক মহাকাশে ঝটিকা সফর সেরে ফিরল। সোমবার সকালে এর মাধ্যমে ইতিহাস লিখল এই সংস্থা। জানা গিয়েছে, টেক্সাসের ভ্যান হর্ন মহাকাশবন্দর থেকে ব্লু অরিজিনের ‘নিউ শেফার্ড’ রকেটে যাত্রা শুরু করেন তাঁরা। ভারতীয় সময় সকাল সাড়ে ৯টায় উৎক্ষেপণ হওয়া এই অভিযান শেষ হয় মাত্র ১১ মিনিটেই।

এই প্রথম, মহাকাশ যাত্রার ৬০ বছরের ইতিহাসে একসঙ্গে ছয় মহিলার মহাকাশ অভিযান দেখল বিশ্ববাসী। যাত্রীদের মধ্যে ছিলেন জনপ্রিয় মার্কিন পপ তারকা কেটি পেরি (Katy Perry), টিভি সঞ্চালক গেইল কিং, জেফ বেজোসের বাগদত্তা লরেন সানচেজ, নাসার প্রখ্যাত বিজ্ঞানী আয়েশা বোয়ে, মানবাধিকার কর্মী আমান্ডা নুয়েন এবং চলচ্চিত্র প্রযোজক কেরিয়ান ফ্লিন। এই মহাকাশ যাত্রা অল্প সময়ের হলেও তা বাণিজ্যিক মহাকাশ সফরের ক্ষেত্রে এক নতুন দিগন্ত খুলে দিল।

আরও পড়ুন: বিজ্ঞানের বিষ্ময়! ১২ হাজার বছর পর পৃথিবীতে ফিরল সাদা নেকড়ে

তবে এই ঝটিকা সফরের খরচও কিন্তু কম নয়। ব্লু অরিজিনের রকেটে আসন সংরক্ষণের প্রক্রিয়ায় ন্যূনতম দেড় লক্ষ ডলার অর্থাৎ, ভারতীয় মুদ্রায় প্রায় ১ কোটি ২৯ লক্ষ টাকা জমা রাখতে হয়। যদিও এই ডিপোজিট ফেরতযোগ্য। পাশাপাশি, এই সফরের আসল খরচ হিসেবে ধরা হচ্ছে ২ থেকে সাড়ে ৪ লক্ষ ডলার, ভারতীয় মুদ্রায় যা ১.৭১ কোটি থেকে ৩.৮৫ কোটি টাকা পর্যন্ত হতে পারে। যদিও কোম্পানির তরফে এই সংক্রান্ত নির্দিষ্ট তথ্য প্রকাশ করা হয়নি।

Weightless and limitless. pic.twitter.com/GQgHd0aw7i

— Blue Origin (@blueorigin) April 14, 2025

উল্লেখ্য, এর আগেও ব্লু অরিজিন বিশেষ অতিথিদের বিনামূল্যে মহাকাশে নিয়ে গিয়েছে। ‘স্টার ট্রেক’-খ্যাত অভিনেতা উইলিয়াম শাটনার ছিলেন এমনই এক যাত্রী। সিএনএন-এর একটি প্রতিবেদনে দাবি করা হয়েছে, এবারের যাত্রাতেও কিছু যাত্রী বিনামূল্যে গিয়েছেন। যদিও কারা টাকা দিয়েছেন আর কারা দেননি—সেই বিষয়ে নির্দিষ্ট কিছু জানা যায়নি।